Συνεχίζεται η κρίση στη Μέση Ανατολή
ενώ καταβάλλονται προσπάθειες για την απελευθέρωση του Ισραηλινού στρατιώτη που κρατείται από Παλαιστίνιους εξτρεμιστές
Ο Παλαιστίνιος πρωθυπουργός Ισμαίλ Χανιγιέ απαίτησε την διακοπή της στρατιωτικής επιχείρησης των Ισραηλινών στη Λωρίδα της Γάζας, λέγοντας ότι καταβάλλει μεγάλες προσπάθειες για την επίλυση της κρίσης που δημιουργήθηκε μετά την απαγωγή ισραηλινού στρατιώτη από Παλαιστίνιους εξτρεμιστές την Κυριακή. Μετά τις προσευχές της Παρασκευής στη Γάζα, ο κ. Χανιγιέ τόνισε ότι η ισραηλινή επιδρομή που στοχεύει στην απελευθέρωση του στρατιώτη, περιπλέκει περαιτέρω την κατάσταση Ο κ. Χανίγιε δήλωσε ότι συνεργάζεται με ξένους μεσολαβητές για την επίτευξη συμβιβαστικής λύσης, αναφορικά με την απελευθέρωση του στρατιώτη. Ο ισραηλινός στρατός συνεχίζει τις επιθέσεις του με πυροβόλα και πολεμικά αεροσκάφη στη Λωρίδα της Γάζας, αλλά ανέβαλε προγραμματιζόμενη εισβολή εδάφους, μετά από διεθνείς διπλωματικές πιέσεις. Το Συμβούλιο Ασφαλείας των ΗΕ προγραμμάτισε έκτακτη σύσκεψη για την κατάσταση για την Παρασκευή. Στη Λωρίδα της Γάζας, οι Παλαιστινιακές αρχές είπαν ότι την Παρασκευή από ισραηλινή αεροπιδρομή κατά αυτοκινήτου, τραυματίστηκε τουλάχιστον ένας εξτρεμιστής. Εξάλλου ο ισραηλινός στρατός είπε ότι σκότωσε δύο Παλαιστίνιους οπλοφόρους κατά τη διάρκεια επιδρομής στη Ναμπλούς, στη Δυτική Οχθη. Την Παρασκευή επίσης, η οργάνωση Ταξιαρχίες των Μαρτυρων αλ Ακσά διεύψευσε πληροφορία ότι είχε απαγάγει και δεύτερο ισραηλινό στρατιώτη. Στο μεταξύ, συνεχίζεται η κράτηση από τους ισραηλινούς 60 μελών της Χαμάς, μεταξύ των οποίων και 8 μελών της κυβέρνησης, στη Ραμάλα της Δυτικής Οχθης. Ο εκπρόσωπος του Λευκού Οίκου Τόνυ Σνόου δήλωσε ότι οι ΗΠΑ ενθαρρύνθηκαν επειδή οι ισραηλινοί «υποχώρησαν», όπως είπε, στη Γάζα, ενώ η Χαμάς μιλά για την απελευθέρωση του στρατιώτη. Στην Τουρκία, πάντως, χιλιάδες διαδηλωτές πραγματοποίησαν εκδήλωση διαμαρτυρίας κατά της επιχείρησης των Ισραηλινών στη Λωρίδα της Γάζας. Οι διαδηλωτές φώναζαν αντι-ισραηλινά συνθήματα και έκαψαν ισραηλινές σημαίες σε κεντρική πλατεία της Κωνσταντινούπολης. Ο πρωθυπουργός Ρετσέπ Ταγίπ Ερντογάν είπε ότι επικοινώνησε με Παλαιστίνιους αξιωματούχους, στα πλαίσια προσπάθειάς του να επιλυθεί η κρίση.